Vytjie Mentor sterfVytjie Mentor. (Argieffoto: ANA) Die voormalige ANC-LP en staatskapingfluitjieblaser Vytjie Mentor is ná ŉ lang siekbed dood. Die 58-jarige Mentor was sedert 2020, met ActionSA se totstandkoming, ŉ lid van dié party. Herman Mashaba, president van ActionSA, het Dinsdagoggend gesê Mentor is reeds geruime tyd siek en was maande lank in die hospitaal. “Ons moenie vergeet dat Vytjie Mentor die eerste was om wat ons ‘staatskaping’ noem aan die groot klok te hang nie,” sê Mashaba. Mentor was van 2002 tot 2014 ŉ parlementslid voor sy by ActionSA in die Wes-Kaap aangesluit het. Sy het weens gesondheidsprobleme in Junie vanjaar die tuig neergelê as die party se voorsitter in die provinsie. Volgens die party het sy ŉ sentrale rol gespeel in die stigting en uitbreiding van die party in die Wes-Kaap. Sy was een van die eerste politici wat voor die Zondo-kommissie na staatskaping getuig het en het onder andere aangevoer dat die Gupta-familie haar ŉ kabinetspos aangebied het. “Sy was ŉ ware patriot wat haar land gedien het, selfs te midde van kritiek,” sê Mashaba. “Ons hou Vytjie se familie en vriende in ons gedagtes en gebede en vra dat haar geliefdes die privaatheid gegun word om te rou.” Michael Beaumont, nasionale voorsitter van ActionSA, het Mentor as een van Suid-Afrika se grootste stryders bestempel. In huldeblyke op sosiale media is Mentor geloof vir die rol wat sy gespeel het om die omvang van staatskaping te help onthul.